Vil ha faste sykehjemsplasser for asylsøkere
Kommunen har ansvar for å tilby helsetjenester til nyankomne asylsøkere som er i Oslo mens de venter på å bli sendt videre til et ordinært mottak. Helsetilstanden deres er i noen tilfeller så dårlig at de må plasseres på sykehjem fordi de har behov for pleie døgnet rundt. Nå jobber Oslo kommune med en avtale som omfatter fem faste korttidsplasser på sykehjem for asylsøkere. - Det er helt nytt for oss, og vi kjenner ikke til at det er foreslått eller gjort tidligere, sier rådgiver i Norsk Organisasjon for Asylsøkere (NOAS), André Møkkelgjerd, til VG.Avtalen, som allerede er signert av Oslo kommune, forplikter sykehjemsetaten å stille plassene til rådighet uten ventetid. - Hvorfor er det så viktig at asylsøkere slipper ventetid, samtidig som mange må søke om plass? - Jeg kan ikke se at det er en problemstilling da vi i praksis ikke har ventetid på kortidsplasser i Oslo, sier Elisabeth Vennevold, pleie- og omsorgssjef i byrådsavdelingen for eldre og sosiale tjenester til VG. - Hvorfor er det da behov for faste plasser? - Her er det snakk om at UDI kjøper noe fra Oslo kommune som reguleres i en avtale.Det er UDI som finansierer kostnadene ved sykehjemsplasser for asylsøkere. De bekrefter at de er i dialog med Sykehjemsetaten i Oslo kommune. - Vi har som mål at en avtale skal foreligge før sommeren, sier Christine Wilberg, avdelingsdirektør i UDI i en e-post. Bystyrerepresentant Carl I. Hagen (Frp) reagerer kraftig på forslaget fra Sykehjemsetaten. - Det er helt uaktuelt at sykehjemmene skal stille noen plasser til rådighet for UDI. Han mener etaten har gått ut over sine fullmakter ved å forhandle ved UDI. - Sykehjemsetaten har som jobb å gjøre flest mulig sykehjemsplasser tilgjengelig, de skal ikke engasjere seg i andre ting: De burde skjønne at det er et så betent spørsmål at det må sjekkes med politiske organer i Oslo før de gjør noe som helst, sier Hagen til VG. Byrådsavdelingen for eldre og sosiale tjenester avviser imidlertid at saken trenger politisk behandling. - Saken gjelder et av flere oppdrag Oslo kommune gjennomfører for staten. Oppdrag fra staten skal ikke behandles politisk i byrådet eller bystyret, skiver byrådssekretær Oddbjørg Ingeline Minos (KrF) i en e-post.De fem sykehjemsplassene vil inngå i det eksisterende tilbudet av sykehjemsplasser. Vennevold avviser at de på noe tidspunkt stå ledig. - Det er en stor gjennomstrømming når det gjelder denne type plasser. Sengene står ikke tomme og venter på UDI. I fjor tilbød kommunen helsetjenester til nesten 7000 asylsøkere ved Torshov transittmottak og Refstad ankomsttranistt. Allmennlegevakten, som har ansvaret for å utføre tjenesten, har lenge etterlyst en ordning med faste sykehjemsplasser. De mener det vil være enklere å holde oversikten dersom asylsøkerne samles på ett sykehjem i stedet for flere forskjellige. -Dette er pleietrengende asylsøkere som har behov for ekstra pleie utover det man kan gi på vanlig transittmottak, sier Fredrik Rønning Iversen, som har fungert som seksjonsleder det siste året.Ifølge en avtale mellom kommunen og UDI skal opphold i sykehjem begrenses til maksimalt syv uker. - Men det kan ta tid å overføre personer som mottar heldøgnstjenester til mottak, så den reelle liggetiden kan overskride disse syv ukene, sier Elisabeth Vennevold. Kommunene skal sørge for nødvendig helsetjeneste for alle som bor eller midlertidig oppholder seg i kommunen. NOAS mener det er opp til helsetjenesten å vurdere hvordan tilbudet skal organiseres. - Vi er positive til at det er et fokus på helsehjelp til asylsøkere og at de mest sårbare får et tilbud. Vi mener asylsøkere må stille på lik linje med andre: De bør ikke forskjellsbehandles, men de må heller ikke diskrimineres, sier Møkkelgjerd.
Oslo kommune har signert en avtale med UDI om kjøp av faste sykehjemsplasser for pleietrengende asylsøkere. FrP reagerer kraftig og mener saken burde vært oppe til politisk behandling.